Årsberetning

# Generalforsamling 2016

**Tak fordi I ville komme.**

**I år har vi valgt at give dette foredrag, som en del af de gaver vi uddeler til vores generalforsamling.**

**Vi håber, at I kunne lide inspirationen fra Erik Peitersen.**

**Forrige generalforsamling**

For lige at opsummere, hvad året har bragt, så starter vi lige ved, hvad sidste års generalforsamling mundede ud i:

1. Vi fik lavet nogle vedtægtsændringer i forhold til kontingent priser, da vi var nødt til at få vores billedskolebørn som medlemmer for at kunne få tilskud til dem fra Vejen Kommune.
2. Og vi ændrede antallet af bestyrelsesmedlemmer for at kunne holde foreningen kørende, da vi sidste år sagde farvel til Louise Nielsen og Jane Lorenzen. I stedet fik kom Jan Trane og Hanne Sørensen ind som medinddragede suppleanter, og Jane forsatte som webmaster og en hjælpende hånd.
3. Lige inden vores sidste generalforsamling havde vi i øvrigt også haft oprydningsdag og omrokkering i vores lokale. Det har vi fået flere positive tilbagemeldinger på, så vi håber, at I befinder jer godt her, når I er på kursus.

**Kurser og arrangementer**

Dette år i Holmeå Kunstforening har været lidt mere stille end de forrige.

Vi valgte ikke at deltage i Trekantsområdets Kulturfestival, fordi de krævede, at arrangementerne skulle holdes i centerbyerne – altså Vejen for vores vedkommende, og det syntes vi var dybt urimeligt. Vi kæmper for at lave gode aktiviteter og tilbud lokalt, så vi ville ikke stille med frivillige hænder i de større byer, når de ikke vil tilgodese os og det initiativ vi har taget. Vi var nok dem med det mest overdådige program igennem de sidste par år, så ikke at blive anerkendt for det, det blev vi nok lidt fornærmede over også. Dertil kom, at der var mange dokumentationskrav og marketingskrav og deadlines, vi skulle overholde, og det ville vi også gerne undgå. I stedet overtog Lokalrådet i Hovborg nogle af vores traditioner såsom Gospel i Krohaven og Irsk aften ved Brugsen som del af et arrangement, de kaldte Landsbyfestival. Her deltog vi i Kantstensmarkedet med en bod.

I forhold til kurser, så har vi igen kørt med efterårs- og forårskurser og 1 Børnebilledskole, som har kørt fra Efterårsferie til Vinterferie.

Vi har som altid haft et stort udbud af forskellige kurser for at give både lokale og udefrakommende deltagere spændende muligheder.

Efterårskurserne i 2015:

1. I efteråret havde vi 3 hold + Børnebilledskolen. Vi kørte to RAKU kurser for både børn og voksne og et porcelænssmykke kursus.
2. Derudover udbød vi kurser med glas perler, glas fusing, akrylmaling, tegnekursus og porcelænslysestager, som blev aflyst pga. for få tilmeldinger.
3. Og meget spontant kom der også efterspørgsel på et adventskranse kursus. Det fik vi op at stå og der blev bundet og dekoreret i hele lokalet. Super dejlig lørdag med granduft og flotte ting at tage med hjem.
4. Børnebilledskolen havde desværre heller ikke så mange børn, som de forrige år. I år var der 8, men vi kørte det igennem, som vi plejer ved, at der er en underviser og flere voksne hjælpere. På den måde får børnene mest ud af det.
5. Hvor vores akryl hold i starten trak nogle gode store hold med udenbys deltagere, så er det for tiden vores RAKU kurser, som trækker flest folk med. Her har vi også gæster fra flere andre byer, og det er en glæde at se, at lokalet bliver brugt, og at der nye spændende ting, der er blevet lavet.
6. **Hyggedag i stedet for julefrokost**
7. Vi er glade for vores medlemmer og synes, de skal have mest muligt for deres medlemsbidrag. Sidste år havde vi en gratis hyggedag, hvor vi lavede betonskamler og gummijuletræer. I år kastede vi os ud i at lave porcelæns julepynt. Der blev produceret meget, meget fine ting til den helt store guldmedalje. Og det gav mange gange brænding i vores lille ovn. Vi hyggede med Glögg og æbleskiver samtidig med.

Forårskurserne 2016:

1. Her i foråret har vi indtil nu kørt 3 RAKU kurser – 2 for voksne og 1 for børn og voksne.
2. Vi har derudover udbudt smykkekursus, pileflet, tegneaftener og maleraftener, som er blevet aflyst pga. for få tilmeldinger.
3. Men der er stadig kommende kurser, som I kan nå at være med på. Vi har planlagt 2 gratis drop-in aftener d. 28.april og 12. maj, hvor vi vil lege med doodleling og finde på noget kreativt udendørs.

**Hjemmeside, facebook, PR**

Vi har jo efterhånden haft vores hjemmeside i et par år nu, og derinde kan I finde alle oplysninger.

1. Her er kurserne lagt op,
2. kontaktinformationer på bestyrelsen,
3. vi har fået tilmelding og betaling til kurserne.
4. Men ellers er det vores bibliotek, så rigtig meget information kan findes der.

Vi hører indimellem, at det driller med tilmeldingen, men hvis det ikke vil efter et par forsøg, så kontakt os på sms eller mail, så ordner vi det den vej.

Vi håber meget, at I benytter jer af vores hjemmeside og facebookside for det er den nemmeste og hurtigste vej til at kommunikere med jer alle sammen. Og har I brug for lidt hjælp til det, så sig også til, så guider vi.

Vi bruger forsat også HUIF bladet til at bringe vores nyheder og informationer i.

Vi bruger Kulturnaut indimellem.

Vi har lagt alt op på en digitalside for Vejen Kommune, der hedder Fritidsportalen.

Vi har sendt enkelte pressemeddelser ud

Vi hænger plakater op i de omkringliggende byer.

Vores opfordring er, at I hjælper os med at trække folk hertil en gang imellem, når der er et spændende kursus eller arrangement. Det er altså den vej, det virker bedst på. For Hovborg er åbenbart langt væk for mange. Og husk at alle kan deltage på vores kurser. Det kræver ikke særlige kreative evner. Bare lysten til at bruge sine hænder, så hjælper underviseren deltagerne i gang.

**Landsbyfestival**

Lokalrådet arrangerer igen en landsbyfestival i den weekend, hvor vi plejer at have vores Sommerevent. Så det bliver lørdag d. 20. august.

Det kommende arbejde her i foråret er at finde ud af, hvad kunstforeningen deltager med til lørdagens Kantstensmarked, som er et marked med forskellige boder og gerne meget lokalt kulinarisk.

Bestyrelsen har dog for længe siden reserveret lørdagen til en workshop, som I også kan se på vores kursusplakat, så I kan godt sætte kryds i kalenderen den dag, for noget kreativt laver vi.

Gode ideer modtages gerne – er der nogen der kan noget med jern og ild, for så har vi en central placeret smedje? Skal vi lave en helt speciel børnegade med finurlige ideer eller en kendis, som kan trække mange gæster til? Skal vi lade os inspirere af Erik Peitersen og lave noget stort og vildt maleri udendørs?

**Jul i Hovborg og Overnatningsweekender**

Der var ingen Jul i Hovborg i år, men vi skal nok berede os på, at blive spurgt om vi vil være med til enten en stand eller aktivitet i år. Det har vi gjort de forrige år.

Tilgengæld har vi deltaget til de to årlige overnatningsweekender for alle børn, som er bosat i Hovborg eller Lindknud. Her arrangerer flere af de lokale foreninger en sjov og aktiv fredag for ca. 80 børn, som så også spiser og sover i enten Hovborg eller Lindknud hal. Her har bestyrelsen i kunstforeningen stået for nogle aktiviteter for børnene og udlånt lokaler og materialer til aktiviterne. Der er gang i den, men børnene hygger sig og de voksne får snakket på kryds og tværs.

Det har også efterfølgende givet lidt børn til Billedskolen. Men mange voksne har efterhånden også set vores lokaler.

**Tilskud, frivillig forening og aftenskole**

Vi fik sponsorpenge til børnebilledskolen på 3000 kr. sidste år fra Sparekasse Kronjylland, og dem har vi brugt på materialer.

Vi er blevet godkendt som Folkeoplysende forening i forhold til arbejdet med børn. Da tilskuddet kun er på 20 kr. pr. barn pr. år (fordi vi ikke udbyder sportsaktiviteter, som giver 85 kr. pr. barn), og da vi har 8 børnemedlemmer, så er det jo ikke noget, der rykker helt vildt i budgettet.

Anita lavede derfor en ansøgning i efteråret til Akivitetspuljen ?? Den og vores budget blev videresendt til politisk drøftelse 20. okt. 2015, om vi kunne få et årligt tilskud. Det fik vi svar på d. 12. dec., at vi ville få - 4000 til 2015 til billedskolen og 6000 i 2016, forudsat der var aktiviteter både i forår og efterår i stil med det tidligere program.

Vi begyndte også en masse forarbejde for at komme med under aftenskoleregi i forhold til vores voksenundervisning. Herved støttes vi med 1/3 af lønnen til underviserne. Vi sender regnskab til kommunen, som hjælper med det administrative. Det er først startet op her i 2016, da vi skulle lave vores lektioner om til 45 min. i stedet for 60 min.. og så er vi spændte på udbyttet af det. Og om det letter noget af den administrative byrde for kasseren. Under alle omstændigheder betyder det mere ensartethed i forhold til aflønning af undervisere, men vi må vudrere til næste år, om det har den ønskede effekt eller om det bliver for bureaukratisk for os.

**Medlemmer**

Vi vil gerne have en opdateret medlemsliste. Så tjek lige, at I står på listen med rette kontaktoplysninger. Og er der forglemmelser, så tilføj jer gerne.

Der er også plads til nye medlemmer fra idag. I må skrive jer på i dag ellers bliver medlemsskaber fornyet i august.